הוועדה המשותפת להצעת חוק ביטוח רכב מנועי, כנסת 15, פרוטוקול מספר 10, 2001-05-15 00:00

דוד טל: שלום לכולם, אני מתכבד לפתוח את הישיבה של הוועדה המשותפת של ועדת החוקה, חוק ומשפט וועדת הכספים להצעת חוק ביטוח רכב מנועי.

דוד טל: אני מבקש לשנות את סדר היום ולהתחיל בהתנהגות חברות הביטוח כלפי סוכני ביטוח ערבים ואחרים – פנייתו של חבר הכנסת ברכה.

מוחמד ברכה: אני רוצה להודות ליושב ראש על ההיענות המהירה לכנס את הוועדה לדון בנושא.

מוחמד ברכה: אני גם רוצה להודות לכל הנוגעים בדבר – חברות הביטוח, הממונה על הביטוח.

מוחמד ברכה: הבעיה היום היא שיש לדעתי מגמה שתביא לחיסול ענף הביטוח ברחוב הערבי.

מוחמד ברכה: אני מסכים עם גבי לסט שלא מדובר רק ברחוב הערבי.

דוד טל: זה לא חיסול.

דוד טל: אני חושב שעלולה להיות פגיעה בסוכני ביטוח ערבים, אבל זה לא חיסול.

דוד טל: אין מצב שערבים ירצו לבטח את הרכב ולא תהיה להם זמינות של ביטוח.

דוד טל: עלולה להיות פגיעה בסוכני ביטוח.

מוחמד ברכה: אני מסכים עם גבי לסט שזה בעצם פוגע בכל הפריפריה.

מוחמד ברכה: לכן אני מציע שנשמע את הבעיה הקונקרטית שעומדת על הפרק עכשיו ואני גם מציע שכבוד היושב ראש עצמו ייזום הערכה מחדש של התפתחות או יישום הרפורמה והשלכותיה באופן יותר כולל ויותר ממצה.

מוחמד ברכה: היום אני מציע להתמקד בנושא שקבענו לסדר היום ולאפשר למר סוהיל משרקי להציג את הבעיה.

דוד טל: אני רוצה להיות תכליתי.

דוד טל: הרי אתה יודע שאם יושב ראש רוצה הוא יכול לאפשר שעה ושעתיים של דיונים אקדמיים כאלה ואחרים ובסוף השורה התחתונה תהיה כלום.

דוד טל: אני סבור שיותר נכון לא להשחית את הזמן היקר של חברי הוועדה והאורחים ולנסות להגיע לתכלס, לנסות לפתור את הבעיה.

דוד טל: השאלה היא אם יש לך הצעת פתרון.

שאול יהלום: אנחנו צריכים קודם לדעת מה הבעיה.

דוד טל: זה לא סוד שבקרב האוכלוסיה הערבית מספר התביעות גדול בשיעורים גדולים, יותר מאשר במגזרים אחרים של החברה.

דוד טל: כתוצאה מהרפורמה השוק נפתח והוא יהיה חופשי לגמרי, כוחות השוק השונים יפעלו.

דוד טל: נוצר מצב שחברות ביטוח, בצדק, אומרות שהם יקחו רק את המבוטחים הטובים והבטוחים, שלא מגישים תביעות, שאין להם הרבה תביעות בנושאים הללו.

דוד טל: אני חושב שסוכני הערבים יודו שאחוזי התביעות יותר גבוהים במגזר הערבי מאשר במגזר היהודי.

דוד טל: אני מאוד נזהר בנושא הזה ואני רוצה לומר את זה בהתחלה, כדי שלא ייווצר מצב שחס וחלילה שמישהו מנסה לעשות הפרדה בין יהודים וערבים.

דוד טל: אין כוונה כזאת, אבל יש כוונה לנסות ולראות איך אנחנו, אם בכלל, יכולים לפתור את הבעיה.

דוד טל: חברות הביטוח אומרות שהם לא חייבות לקבל כל אחד ולכן הן לא רוצות לקבל אנשים שיש להם תביעות חוזרות ונשנות.

דוד טל: לכאורה לאותו אחד אין ביטוח, ואז הוא הולך לבטח את הרכב או אצל סוכן יהודי או אצל סוכן ערבי שעובד תחת משרדו של הסוכן היהודי.

דוד טל: נוצר מצב שהסוכן הערבי, שכל הזמן היה מנפיק את תעודות הביטוח, הפך במקרה הטוב לקבלן משנה.

שאול יהלום: אם הסיבה היא שלא רוצים לקבל מבוטח גרוע, אז מה זה משנה דרך איזה סוכן?

מוחמד ברכה: זו בדיוק השאלה.

דוד טל: נניח ששאול יהלום סוכן ביטוח.

דוד טל: כשלשאול יהלום יש שוק כזה גדול של יהודים, זה מתערבב והביטוחים לערבים הם רק בשוליים.

דוד טל: כשהכל מתנקז אצל סוכן אחד, הרמות הן יותר גבוהות.

סוהיל משרקי: אני עוסק בענף 37 שנים ללא בעיה עד היום עם שלוש-ארבע חברות ביטוח בישראל.

סוהיל משרקי: שמעתי את היושב ראש אומר מספר פעמים לדבר בקצרה.

סוהיל משרקי: אנחנו באנו מרחוק, הלוך וחזור 500 ק"מ, על מנת שתעזרו לנו לפתור בעיה.

סוהיל משרקי: אנחנו במדינה דמוקרטית ונאורה וזה חוק של מדינת ישראל.

סוהיל משרקי: אנחנו אזרחים שמכבדים את החוק של כל מדינה שחיים בה.

סוהיל משרקי: לפיכך אני מבקש לתת מספיק זמן.

סוהיל משרקי: אני מאוד מבקש לאפשר לנשיא לשכת סוכני הביטוח, שאנחנו חברים בה הרבה מאוד שנים, להעלות את הבעיה, משום שהוא בקיא בה ואנחנו בקשר איתו.

דוד טל: אנחנו נאפשר לכל מי שרוצה לדבר לומר את מה שהוא רוצה.

דוד טל: אנחנו לא נסתום פה פיות, כי יש לנו מטרה לפתור את הבעיה.

דוד טל: עם רצון טוב אפשר לפתור את הבעיה בזמן קצר, ועם רצון לא טוב אפשר לתת לכם ארבע שעות ולא לפתור את הבעיה.

זאב בוים: אני חושב שצריך לקחת בחשבון שאנחנו יושבים פה בגלל שיצאה רפורמה.

זאב בוים: אני מרשה לעצמי להגיד שאם לא היתה רפורמה, לא היתה את הבעיה הזאת, ואולי אפשר גם להגיד שהרפורמה במתכונת הנוכחית אין לה זכות קיום.

דוד טל: אמרת את דעתך בעבר והיא נשמעה מעל גבי העיתונות ואני דוחה אותה מכל וכל.

זאב בוים: מה שעתה הרפורמה למעשה זה להעביר כסף מהעניים לעשירים.

זאב בוים: אי אפשר לחייב את חברות הביטוח לעבוד עם סוכנים או עם לקוחות שהם לא טובים.

זאב בוים: זו זכותם הלגיטימית.

זאב בוים: אם אדם רוצה לבטח את רכבו ולא רוצים, הוא לוקח על עצמו סיכון.

זאב בוים: הוא לא יכול לקחת על עצמו סיכון, כי הוא חייב את הביטוח חובה.

זאב בוים: מדברים פה על "מבוטח טוב" או על "מבוטח רע".

זאב בוים: לפי החוק אין אפשרות לדעת את זה.

זאב בוים: ברפורמה רוצים לעשות תעריפים למבוטח רע ומבוטח טוב.

דוד טל: נדמה לי שהמבוטח צריך להצהיר על התביעות שהיו בעבר.

זאב בוים: אני אצהיר מה שאני אצהיר, אבל החוק לא יכול למנוע ממני גם אם הצהרתי שקר לקבל את מלוא הפיצוי.

דוד טל: לצורך העניין יושבת כרגע ועדה, כדי לקבוע את הסנקציות שיהיו נגד מי שיצהיר הצהרת שקר.

זאב בוים: אז אין בעיה.

זאב בוים: אם באמת החוק הזה ייכנס, לא תהיה בעיה גם לסוכנים ערבים, כי כל המבוטחים הטובים יגידו שאין להם תביעות וחברות הביטוח ישמחו לקבל אותם.

זאב בוים: חברות הביטוח ירצו לקבל את המבוטחים הטובים, אבל היום לא יודעים להבחין, כי גם מבוטח טוב לא יודעים אם הוא טוב או לא טוב וגם מבוטח רע הם לא יודעים אם הוא רע או טוב, כי לכל הצהרה של מבוטח אין שום סימוכין בחוק.

זאב בוים: זה לא קורה רק אצל הסוכנים הערבים.

זאב בוים: קחו לדוגמה את האופנועים – כל האופנועים מבוטחים היום בפול.

זאב בוים: אין דרך אחרת.

זאב בוים: גם מגזרים אחרים הולכים לפול.

דוד טל: ידענו את זה, זה היה ברור.

דוד טל: ניסינו לשמור את הפרמיות ברמות נמוכות יותר ממה שמתבקש.

דוד טל: ידענו את הנקודה שאתה מעלה, אבל לא רצינו שתהיה עליה גדולה בפרמיות.

זאב בוים: רתמו את העגלה לפני הסוסים.

שאול יהלום: אתה אומר שהיום חברות הביטוח אומרות שכל הערבים הולכים לפול?

זאב בוים: מאחר שאין אפשרות לדעת אם מבוטח טוב או לא טוב, הם הולכים לפי הסוכנים.

זאב בוים: אם התיק של הסוכן לא רווחי הם אומרים שהם לא רוצים.

זאב בוים: אז אותם מבוטחים, שהם מבוטחים טובים, אין להם לאן ללכת והם הולכים לסוכן אחר.

דוד טל: אם הם היו מבוטחים טובים, אז חברות הביטוח היו רוצות לבטח.

זאב בוים: לא, הם לא יודעים אם המבוטח טוב או לא טוב.

דוד טל: אתה סבור שחברת ביטוח לא תרצה לעשות ביטוח אם היא לא יודעת אם הוא טוב או לא?

זאב בוים: כן.

זאב בוים: אין להם ברירה, עשיתם רפורמה ושיניתם את החוק.

זאב בוים: אם תשנו את החוק, הכל יהיה בסדר.

דוד טל: אני מבין מה המגמה שלך ואני דוחה את מה שאתה אומר, מפני שיש לך רמזים יותר מדיי עבים.

דוד טל: אתה לא יכול לומר שהם מבוטחים טובים.

דוד טל: אם הם מבוטחים טובים, החברות היו רוצות לקבל.

דוד טל: החברות אומרות שמבוטחים שהתביעות שלהם הולכות וגוברות אין להן בהם עניין וכדאיות כלכלית לקחת אותם.

זאב בוים: כבודו טועה בגישה.

משה אברמוביץ: צודק זאב וינר שאנחנו איננו יכולים לסנן, מה שנקרא בשפה שלנו לעשות חיתום לעסקים לפי נהג.

משה אברמוביץ: אנחנו עושים את זה לפי סוכן, כי אין לנו אפשרות לבחון כל נהג.

משה אברמוביץ: אין לנו כלים לבחון מהו העבר התאונתי של כל נהג.

דוד טל: אם זו עובדה, אדוני היועץ המשפטי לוועדה, האם אין פה אפליה?

שלמה שהם: אתם בודקים אם תיק של סוכן רווחי או לא רווחי?

משה אברמוביץ: כן.

שלמה שהם: כלומר, אתה בודק כמה שילמת תביעות וכמה כסף קיבלת פרמיה.

משה אברמוביץ: כל סוכן על כל הענפים.

שלמה שהם: ומבחינה כלכלית לא כדאי לך להשאיר את הסוכן ולומר לו שתעשו חיתוך אחר?

שלמה שהם: כלומר, שתיקחו מהסוכן את התיקים הטובים.

שלמה שהם: מדוע אתה זורק לגמרי את הסוכן?

משה אברמוביץ: ביטוח חובה הוא ביטוח ארוך זנב, שלא כמו ביטוח רכב רכוש, ששם שכיחות התביעות היא 25%.

משה אברמוביץ: כלומר, אחד מתוך ארבעה נהגים תובע.

משה אברמוביץ: כפי שהוועדה יודעת ביטוח חובה פרוס על כמה שנים ושכיחות התביעות שם היא בערך 4%.

משה אברמוביץ: כלומר, אני לא יכול למדוד בזמן אמיתי אם המבוטח טוב או לא טוב.

שלמה שהם: אתה בעצם בודק אותו אחורה עשר שנים?

שלמה שהם: אולי מצבו היום טוב ופעם הוא היה רע?

משה אברמוביץ: אם אני לוקח סוכן – ולא משנה אם הוא ערבי או יהודי, נוצרי או מוסלמי – אני בודק את התוצאות של הסוכן בכלל ומה גורם לתוצאות הרעות אם התוצאות שלו רעות.

שאול יהלום: אתה מבדיל בין חובה ומקיף?

משה אברמוביץ: אני מדבר על כל הענפים – חובה, מקיף, רכוש, ימי וכו'.

שאול יהלום: מהניסיון שלך, מה קורה היום בשטח?

משה אברמוביץ: אם שכיחות התביעות של אותו סוכן היא הרבה יותר גבוהה מאשר כלל האוכלוסיה, אני אומר לו שאני לא רוצה לקבל ממנו עסקים ברכב רכוש או ברכב חובה או בביטוח ימי וכו'.

שאול יהלום: עכשיו אני שואל אותך לא בתיאוריה – מה קרה בחברת סהר-ציון מאז הרפורמה?

משה אברמוביץ: לא קרה שום דבר.

שאול יהלום: כלומר, עד לרגע זה לא דחיתם אף סוכן?

משה אברמוביץ: לא דחינו אף סוכן.

שאול יהלום: אז איפה הזעקה הגדולה?

מוחמד ברכה: לא בכדי הצעתי שהערכת הרפורמה תיעשה בישיבה נפרדת.

סוהיל משרקי: אני רוצה לחזור שוב על מה שאמרתי בתחילת דבריי.

סוהיל משרקי: במדינה יש חוקים - -

דוד טל: אין צורך שתחזור על זה.

דוד טל: תאמר לנו מה הבעיה, תגיד איפה זה כואב.

שאול יהלום: נציג חברות הביטוח אומר שהם לא זרקו אף סוכן נכון לרגע זה.

שאול יהלום: תן לנו עובדות.

משה אברמוביץ: שאלת אותי מה קורה בסהר-ציון ועל כך עניתי.

שאול יהלום: אתה מייצג את האיגוד.

דוד טל: הוא לא מייצג את האיגוד, אלא רק את סהר-ציון.

גבי לסט: הוא מייצג רק את סהר.

גבי לסט: האיגוד מופיע פה כדי לגבש את הפתרונות שיעלו.

גבי לסט: הבאתי לכאן נציגי חברות, כי הם עושים את הביזנס.

סוהיל משרקי: אנחנו עובדים עם חברות הביטוח כבר הרבה שנים.

סוהיל משרקי: לפני שהתחילה הרפורמה המפקחת על הביטוח בדקה את המאזנים של חברות הביטוח, עלתה על זה שבשורה האחרונה חברות הביטוח מרוויחות כסף מביטוח חובה.

סוהיל משרקי: לפיכך היא הוזילה את הפרמיה.

סוהיל משרקי: פקיד בחברת הפניקס אמר שהוא לא רוצה לעבוד עם הסקטור הערבי, כי יש שכיחות גבוהה להרבה תביעות בסקטור הערבי.

סוהיל משרקי: הוא אמר שהמפקחת הוזילה את הפרמיה ולכן לכו לגברת מירושלים שתעלה את הפרמיה.

סוהיל משרקי: הייתי אצל גברת ציפי סמט, ישבנו אצלה כמה שעות - -

דוד טל: מר סוהיל, אתה לא נוגע בנקודה.

דוד טל: אין לי זמן לדברים האלה.

סוהיל משרקי: תשמעו שהחובה מרוויח כסף.

דוד טל: אנחנו יודעים שחברות הביטוח מרוויחות ומרוויחות הרבה.

דוד טל: לכן עשינו את הרפורמה, כדי שיתחרו ביניהם, כדי שיורידו את המחיר, כדי שכל אחד מאיתנו ישלם בסופו של דבר פחות.

דוד טל: האם אני מדייק כשאני אומר שהניתוק שאתה מדבר עליו בעצם התבצע לא מתחילת הרפורמה, אלא מלפני שנה ואולי שנתיים, כאשר התחילה איזושהי מגמה של התנתקות מהמגזר הערבי?

סוהיל משרקי: היות שחונכתי להגיד רק את האמת, אני יכול לומר שהיו דברים כאלה, אבל לא באחוז גבוה.

סוהיל משרקי: היו מקרים שאני מיוזמתי כאשר קיבלתי טופס תביעה והיו רשומים שלושה-ארבעה נפגעים וכמעט לא היה נזק ברכוש, כלומר שסתם מגישים תביעות - -

דוד טל: יש מקרים כאלה שמגישים סתם תביעות?

סוהיל משרקי: יש.

סוהיל משרקי: במקרים כאלה ביקשתי מחברת הביטוח וביטלתי את הפוליסות.

סוהיל משרקי: היות שהחוק מחייב ביטוח, אותו אחד הלך לסהר או חברת ביטוח אחרת ועשה ביטוח באותו יום.

דוד טל: המצב אותו הדבר היום - אם אתה לא רוצה לבטח מישהו, הוא הולך לחברה אחרת והם מבטחים אותו.

סוהיל משרקי: כשהתחילה הרפורמה חברות הביטוח אמרו שכשהיה "אבנר" הם ביטחו, אבל היום הכל על חברות הביטוח ולכן הם לא רוצות לבטח מבוטחים שיש להם הרבה תביעות.

סוהיל משרקי: איך הם מודדים את כמות התביעות?

סוהיל משרקי: דרך הסוכן.

סוהיל משרקי: סוכן עובד עם חברת ביטוח, יש לו תיק בהיקף כספי מסוים ולפי ההיקף הזה מודדים אותו.

סוהיל משרקי: אמרתי לחברות הביטוח שזכותן לא לבטח את מלון הילטון בתל-אביב אם הוא מהווה סכנה או אם היו שם שתיים או שלוש שריפות, או לבטח את הדירה שלי או את הדירה שלך, מה גם שאני יכול לא לבטח את הדירה שלי, כי החוק לא מחייב אותי לבטח את הדירה ואני מבטח אותה על מנת לשמור על הרכוש שלי.

סוהיל משרקי: אבל ביטוח חובה לרכב הוא חובה.

סוהיל משרקי: כמו שאני משלם מע"מ ומס הכנסה, כך אני צריך לעשות ביטוח חובה.

סוהיל משרקי: אני לא יכול להניע את האוטו בלי ביטוח חובה.

סוהיל משרקי: אני לא יכול להניע את הרכב בלי שלושה דברים: רשיון רכב, ביטוח חובה ורשיון נהיגה.

סוהיל משרקי: חברות הביטוח אמרו לי ללכת למפקחת על הביטוח.

דוד טל: אני רוצה להחזיר אותך למסלול שאני רוצה להתמקד בו.

דוד טל: אני לא רוצה להתפרס יותר מדי ולא לגלוש.

נואף מסאלחה: עד עכשיו, למרות כל השאלות של היושב ראש, אני לא מבין איפה הבעיה.

סוהיל משרקי: כל סוכן ערבי שעובד עם חברת ביטוח, שהוא טוב ורווחי ברכוש והוא אמין וישר ויש לו שכיחות תביעות מעל 6%, הם לא רוצים לעבוד איתו.

סוהיל משרקי: יש חברות שבאופן פתאומי, בלי להודיע בכתב, הפסיקו את העבודה עם הסוכנים הערבים.

סוהיל משרקי: ב-1 במאי סגרו מחשבים למספר גדול של סוכנים ערבים ולכן הם לא יכולים להוציא תעודת ביטוח חובה.

סוהיל משרקי: אין בעיה עם ביטוח הרכוש, אבל כדי לעשות ביטוח חובה המבוטח של הסוכן הערבי צריך ללכת לפול, לעמוד בתור, לשלם 25% יותר ולקבל ביטוח חובה.

סוהיל משרקי: המבוטחים הערבים לא נוהגים כך ולא הולכים לפול, אלא הולכים לסוכנים יהודים.

סוהיל משרקי: אנחנו חיים בדו קיום ולכן הערבי לא הולך לפול.

דוד טל: אם אני עבריין תנועה ויש לי הרבה תביעות לביטוח, חברת הביטוח לא תרצה לבטח אותי, גם אם אני יהודי.

דוד טל: יש גם יהודים שלא רוצים לבטח אותם, אבל זה נכון שלא אומרים לסוכן היהודי שאת כולם הם לא רוצים לבטח, משום ששכיחות התביעות אצל הסוכן היהודי נמוכה.

דוד טל: אם אותי לא ירצו לבטח ויכולים להגיד לי שלא רוצים לבטח אותי, לא תהיה לי ברירה ואני אצטרך ללכת לפול.

דוד טל: כידוע לך, כאשר התחרות תתחיל, אנשים יצטרכו להצהיר על העבר שלהם ואולי הם יצטרכו לשלם גם פרמיה יותר גבוהה.

דוד טל: אתה יכול לתת לי הצעת פתרון שאני יכול לאמץ אותה?

דוד טל: מה צריך להיות לדעתך?

סוהיל משרקי: אם חבר הכנסת נואף מסאלחה מבוטח אצל סוכן בכפר קרעה ולסוכן הזה סוגרים מחשב והוא לא יכול להוציא יותר תעודות חובה, חבר הכנסת מסאלחה לא ילך לפול, משום שחדרה קרובה אליו ויש בה הרבה סוכנים יהודים שיוכלו לעשות לו את זה ושם הוא יעשה את כל הביטוחים – גם חובה, גם רכוש, גם דירה והכל.

דוד טל: ואז הסוכן הערבי יפסיד את מה שהיה לו לפחות ברכוש.

סוהיל משרקי: יושב פה סמיח דיאב שעובד במקצוע הזה ארבעים שנה.

סוהיל משרקי: המחשב אצלו חסום מה-1 במאי, כי חברת "הדר" סגרה לו אותו.

סוהיל משרקי: מבוטח שהגיע אליו אחרי ה-1 במאי נשלח על ידו לפול.

סוהיל משרקי: אותו אחד אמר לו שהוא הולך לקרית אתא והוא אכן הלך לסוכן יהודי שם שעובד עם חברת "הדר" ועשה לו שם ביטוח.

דוד טל: חברת "הדר", מה יש לנו לומר על כך?

גבי לסט: אותו סוכן מסוים שסגרו לו את המחשב יכול לבוא אליך?

סוהיל משרקי: כן.

נואף מסאלחה: אתה לא צריך לרכז את כל הערבים אצלו.

עזרא עבדי: אני מנכ"ל חברת "הדר" ואני מייצג גם את הפניקס.

דוד טל: אני חושב שזה התחיל בפניקס.

עזרא עבדי: אני חשבתי שהדיון הזה לא יהיה פר עסקים בין חברה לסוכן, אלא ענייני לכולם.

דוד טל: הוא דיון עקרוני, אבל אנחנו רוצים פרטים כדי להבין את המצב.

עזרא עבדי: הקבוצה שלנו פתחה את שעריה ואת לבבה בפני המגזר שסוהיל משרקי מייצג אותו.

עזרא עבדי: אנחנו עובדים עם סוהיל משרקי מספר רב של שנים וכל החלטה שלנו לגבי תחילת עבודה או הפסקת עבודה עם כל סוכן שהוא בארץ היא עניינית ולא קשורה בשום אופן למוצא שלו או מאיפה הוא בא.

עזרא עבדי: ב"הדר" וב"הפניקס" במסגרת העבודה השוטפת אנחנו קולטים סוכנים ומוציאים סוכנים.

עזרא עבדי: בתקופה הרלוונטית הזאת שמזכיר סוהיל משרקי, יש תקופה של יציאת סוכנים רבים מאוד במגזר היהודי ובמגזר הערבי.

עזרא עבדי: עד היום יש לנו מהמגזר הערבי כמות גדולה מאוד של סוכנים שהשארנו בחברה, אנחנו ממשיכים לעבוד איתם והמחשבים של כולם פתוחים להוציא תעודות כמה שהם רוצים.

שאול יהלום: מה זה הרבה?

שאול יהלום: כמה?

עזרא עבדי: למעלה ממאה סוכנים עובדים היום בחברה.

עזרא עבדי: בשבוע שעבר קלטנו סוכן מהמגזר שפתחנו לו את המחשב מחדש.

עזרא עבדי: ההחלטה לגבי סוכן זה או אחר היא עניינית בהתייחס לרווחיות שלו ובהתייחס לעסקים.

עזרא עבדי: אנחנו חברות שעובדות רק עם סוכנים, אנחנו מתפרנסים מסוכנים, אנחנו אוהבים את הסוכנים ורוצים לעבוד רק עם סוכנים.

דוד טל: כל זמן שהם רווחיים אתם אוהבים אותם.

עזרא עבדי: כל עסק נעשה לגופו של עניין, וזה עסק כלכלי.

עזרא עבדי: אני לא רוצה להזכיר מספרים של כמה סוכנים יהודים יצאו מ"הדר" ו"הפניקס" בשנה האחרונה .

דוד טל: הרבה?

גבי לסט: בשנתיים האחרונות 520.

דוד טל: לעומת כמה ערבים?

גבי לסט: 112.

דוד טל: פה בגלל רכוש לא כדאי ופה בגלל רכב שלא כדאי.

עזרא עבדי: התבקשנו על ידי המפקחת על הביטוח למסור נתונים ומסרנו לה אותם.

עזרא עבדי: אני לא חושב שפה זה עניין של יחסים בין חברה לסוכן.

עזרא עבדי: סוהיל משרקי עובד איתנו מספר רב של שנים, המחשב שלו פתוח, ויש עוד סוכני משנה שלו שהמחשב שלהם פתוח.

עזרא עבדי: יש לנו סוכנות חיתום מאוד גדולה, של קרוב לשלושים סוכנים מהמגזר שהמחשב שלהם פתוח וגם היום מפיקים תעודות עבורנו.

ג'מאל פטום: אני רוצה לשאול לסיבה העניינית והאובייקטיבית להוצאת סוכני הביטוח היהודים.

ג'מאל פטום: לא צריך בהקשר הזה לדבר על מספרים, אלא על אחוזים, כי אנחנו אחוז מהאוכלוסיה הכללית.

ג'מאל פטום: לגבי הטעמים העניינים – כל הפניות שלנו היו בנושא ביטוחי חובה ולא ביטוחי רכוש.

דוד טל: זה לא משנה.

דוד טל: אם יש סוכן יהודי שהוא לא יהיה אמין יוציאו אותו, ואם יהיה סוכן ערבי שהוא לא יהיה אמין יוציאו גם אותו.

ג'מאל פטום: לא מדובר באמין או לא אמין.

דוד טל: גם בביטוח חובה יש לחברה זכות לעבוד עם מי שהיא רוצה.

דוד טל: אני רוצה להיות משוכנע שאין כן ניסיון של אפליה או של גזענות.

דוד טל: אם אני אהיה משוכנע שאין פה לא אפליה ולא גזענות, אז אין מה לעשות.

זאב בוים: ברכוש את יכול לא לשלם את הכסף, אבל בביטוח חובה אתה חייב לשלם את הכסף.

זאב בוים: זה דבר חשוב.

שלמה שהם: בעקבות הדברים שנאמרו, מה אחוז הסוכנים הערבים שהוצאתם מתוך אחוז הסוכנים הערבים שהיו לעומת הסוכנים היהודים שהוצאתם מאחוז הסוכנים היהודים שהיו ורק בשל ביטוח חובה?

שלמה שהם: כל היתר לא מעניין.

עזרא עבדי: אצלנו לא היתה התייחסות לביטוח חובה באופן ספציפי, אלא אם כן הבעיה היתה בכל התיק של הסוכן.

עזרא עבדי: אני לא יכול להגיד לך אחוזים מדוייקים, כי 500 סוכנים יהודים יחד עם סוכני משנה זה נחשב לאחוז מאוד גבוה.

עזרא עבדי: במגזר הזכירו פה מספר של מאה שנפלטו ויותר ממאה שנשארו.

שלמה שהם: 50% זה סוכנים ערבים.

עזרא עבדי: זה לא יצא דווקא 50%.

דוד טל: מר עבדי, האם אתה מסתכל על הסך הכל או אתה מסתכל בגזרה צרה?

דוד טל: נניח שבנושא רכוש, שריפה וכל שאר הדברים התיק של הסוכן הוא מאוד מאוד רווחי, אבל בגזרה הצרה של הביטוח חובה הוא מאוד לא רווחי, אבל בסך הכל הוא עדיין נשאר רווחי, אתה תשאיר לו ביטוח החובה או שתוציא ממנו את ביטוח החובה ותשאיר לו את כל השאר?

עזרא עבדי: כל מקרה נשקל לגופו של עניין.

עזרא עבדי: כלומר, בודקים גם את הסך הכל וגם נקודתית את הנושא של ביטוח חובה.

דוד טל: קורה שאתה משאיר לו את הסך הכל שהוא רווחי ומוציא לו את הביטוח חובה?

עזרא עבדי: יש מקרים של אפשרות כזאת, שבדרך כלל סוכן מסוים, כאשר מוציאים ממנו סוג מסוים של עסקים אז או שהוא אומר שהוא ממשיך לעבוד או שהוא אומר שהוא לוקח את כל התיק שלי והולך למתחרה.

ג'מאל פטום: השאלה שלי היא אם הקריטריון לקביעת לשיקול העסקי של חברת הביטוח זה הרווחיות?

ג'מאל פטום: האם הקריטריון לבדיקת רווחיות הוא שכיחות התביעות או לעשות מה שקוראים במושגי הביטוח אקסס.

ג'מאל פטום: כלומר, לכל סוכן ביטוח יש לו גישה לעבר של המבוטח הפוטנציאלי שבא אליו.

ג'מאל פטום: בחובה יש חסימה והם לא יכולים לבדוק תביעות מהעבר עבור המבוטח הפוטנציאלי.

ג'מאל פטום: בביטוח רכוש יש להם את כל המידע על עברו של המבוטח.

גבי לסט: לי יש בעיה עם מבוטח רק אצל סוכן טוב.

גבי לסט: אנחנו צריכים למצוא פתרון למבוטח הרע שלא יוכל לחצות את הכביש מאום אל-פאחם לחדרה.

גבי לסט: זאת הבעיה?

סוהיל משרקי: כן.

ג'מאל פטום: לא.

גבי לסט: אני חושב שזאת הבעיה.

גבי לסט: הרפורמה יצרה מצב שלמעט טופס הדיווח על הביטוח, תביעות עבר של אותו מבוטח אין לנו נתונים עליו, לא לסוכן ולא לנו.

גבי לסט: רק על ידי זה שיעשו חקיקה משלימה עם סנקציה ברורה מאוד שמי שמגיש טופס ביטוח ויש בו שקר יוכל להישפט, להיקנס וכו'.

גבי לסט: במסגרת זו הוא גם יהיה מחויב לומר שהיו לו תביעות בעבר.

גבי לסט: עד שזה לא יהיה אין תשובה לבעיה.

גבי לסט: קיימנו אצלנו דיון ברמת האיגוד, לכן אני מבדל את עצמי מהחברות.

גבי לסט: כל אחת מהחברות מטפלת בביזנס שלה.

גבי לסט: העיקרון הכלכלי הוא זה שפועל, וזה השיקול הכלכלי של החברה.

גבי לסט: במישור הענייני באיגוד חברות הביטוח מוכנים ורוצים ללכת לפתרון, ואם זה יהיה מקובל על גברת סמט, כל מקרה בדיד כזה של מישהו טוב שמופנה לפול, ייבדק לגופו של עניין.

גבי לסט: צריך לבדוק כל מקרה כזה לגופו של עניין.

זאב בוים: אני רוצה להדגיש שבביטוח רכב ברכוש יש חיתום, אבל בחובה אין חיתום.

זאב בוים: אם המבוטח ברכוש ענה תשובה על כך שלא היו לו תאונות, אני חושב שהוא מבוטח טוב, ואם יתברר שהוא שיקר אני לא אשלם לו את התביעה.

זאב בוים: לכן לא אכפת לי אם הוא שיקר אותי.

זאב בוים: זו בעיה שלו.

זאב בוים: בחובה, גם אם הוא שיקר, אני חייב לשלם לו את התביעה.

זאב בוים: יתרה מכך, ברפורמה ב-2003 ישלמו את כל התביעה.

שאול יהלום: אתם אומרים בעצם שיש ריכוז יותר גדול שקרנים במגזר הערבי?

זאב בוים: לא.

שאול יהלום: אז למה הם נפגעו?